15 JALJA
Diosan iyawsata yupaychäwi
¿Taqi yupaychäwinakaruti Diosax iyawspacha?
¿Kawkïris chiqa yupaychäwix uk kunjamatsa yatsna?
¿Khitinakasa jichhürunakanxa Diosan chiqa yupaychirinakapaxa?
JEHOVÁ DIOSAX wal munasistu. Ukatwa, sum jakasiñasatakixa yanapañ munistu. Munañaparjam yupaychañänixa, wali kusisitaw sarnaqasiñäni ukat jan walt’äwinakarusa atipañäniwa. Ukhamarusa bendicionanakwa katuqañäni, ukat yanapt’arakistaniwa (Isaías 48:17). Ukampisa, patak patak yupaychäwinakawa jan ukax religionanakaw utji. Diosat kunatï chiqäki ukwa yatichapxta sasaw taqinis sapxi, ukampisa, khitis Diosaxa ukat kunsa Diosax jiwasanakaru mayistu uka tuqinakatxa may maywa parlapxi.
2 ¿Kunjamas Jehová Diosar yupaychañäpacha uk kunjamatsa yatisma? Uk yatxatañatakix janiw wakiskiti taqi yupaychäwinakaru yatichäwinakap uñaqir sarañaxa. Jan ukasti, kuntï chiqa yupaychäwit Bibliax chiqpachapuni yatichki ukwa yatiqañama. Sañäni: kunjamtï yatktaxa, falso qullqxa taqi markanwa apnaqapxi. Ukat falso qullqinakat chiqa qullqinak apst’arapit sapxiristamxa, ¿kunjamatsa apsusma? ¿Falso qullqi sum uñt’añamat wakisispa? ¿Janit chiqa qullqi sum uñt’añamax wakiskaspa? Chiqa qullqtï sum uñt’ätaxa janiw ch’amäkaniti falso qullqinakat ajllsuñaxa. Ukhamarakiwa, kunapachatï chiqa yupaychäwi sum uñt’xtan ukhaxa janiw ch’amäkiti k’ari yupaychäwinakaru uñt’añaxa.
3 Kunjamtï Jehová Diosax munki ukham yupaychañasawa. Taqi yupaychäwinakaruw Diosax iyawspacha sasaw yaqhipanakax sapxi, ukampisa janiw Bibliax ukham yatichkiti. Janiw cristianüxtwa sañakïkarakisa, Jesusax akham sänwa: “Janiw khitinakatix: ‘Tatay, Tatay siskitus ukanakax taqini alaxpach markarux [apnaqäwirux, NM] mantkaniti, jan ukasti khitinakatix Awkixan munañapa lurki ukanakakiw mantani” sasa. Ukhamasti, kuntï Diosax maykistu ukanak yatiqañäni ukat ukarjam sarnaqañäni ukhakiwa Diosax iyawsistani. Diosan munañap jan lurañ munirinakaruxa, Jesusax “jan wali luririnaka” sasaw säna (Mateo 7:21-23). K’ari yupaychäwinakaxa falso qullqimp sasiwa, uñxatatax suma qullqjamäspawa, ukampisa jan kunataki inamayawa. Ukatxa jan walt’añanakaruwa puriyistaspa.
4 Jehová Diosax taqiniruw wiñay jakañxa churañ muni. Ukat Kusipachan wiñay jakañatakix munañaparjam yupaychañasawa, munañaparjam sarnaqañasarakiwa. Ukampisa waljaniw ukham jan sarnaqañ munapkiti, ukatwa Jesusaxa akham säna: “K’ullk’u punku tuqi mantapxam. Chhaqhañaru irpiri thakisti anchowa, punkupasti wali anchorakiwa; waljanirakiwa uka tuqi mantasipki. Jakañaru irpiri thakisti wali k’ullk’uwa, punkupas uka kikpa k’ullk’urakiwa, juk’anikirakiw ukarux mantapxi” sasa (Mateo 7:13, 14). Ukhamaxa, chiqa yupaychäwix jakañaru irpiriwa, ukat k’ari yupaychäwisti jiwañar irpiriwa. Ukampisa, Jehová Diosax janiw khitin jiwañapsa munkiti, ukatwa taqi jaqinakaru jupxat yatiyaski (2 Pedro 3:9). Chiqasa, kunjamtï Diosar yupaychasktan ukaxa, wiñay jakañaru jan ukax jiwañaruw irpistaspa.
¿KAWKÏRISA CHIQA YUPAYCHÄWIXA UK KUNJAMATSA YATSNA?
5¿Kunjamaraki ‘jakañaru irpiri thaksti’ jikxatsna? Chiqa yupaychäwinkirinak uñt’añax janiw ch’amäkaniti, sarnaqäwinakapatwa uñt’apxäta sataynaw Jesusaxa. “Jumanakax luräwinakap tuqiw uñt’apxasma”, kunattix “taqi suma quqaxa suma achunakwa achu” sasaw satayna (Mateo 7:16, 17). Mä arunxa, chiqa yupaychäwinkirinakax yatichäwinakapansa luräwinakapansa qhanawa. Juchanïpxchisa pantjasirïpxchisa, tamjamax Diosan munañapa lurañatakiw ch’amachasipxi. Sum uñt’añatakix suxta tuqit yatxatañäni.
CHIQA DIOSAR YUPAYCHIRINAKAXA
- Bibliampipuniw yatichapxi
- Jehová Diosarukiw yupaychapxi ukat Sutip yatiyapxi
- chiqapuniwa munasipxi
- Jesucristoruwa iyawsapxi, kunattix jupnamwa Diosax jaqinakaru qhispiyi
- janiw akapachankirïpkiti
- Diosan Apnaqäwipakiwa jaqinakataki mä suyt’äwixa sasaw yatiyapxi
6Diosan yupaychirinakapaxa Bibliampipuniw yatichapxi. Diosan Arupax akham siwa: “Taqi Qillqatasti Diosan amuyt’ayatawa, askirakiw yatichañataki, chiqachañataki, ukhamarak q’uma jakañan sarnaqañ yatichañatakisa, ukhamat Diosankirinakax wali yatiñanïpxañapataki, taqi casta suma luräwinakatak suma wakichatäpxañapataki” sasa (2 Timoteo 3:16, 17). Ukat apóstol Pablox akham sasaw jilat kullakanakaparux qillqarakitayna: “Kunapachatix jumanakax Diosan Arunakap ist’apxta nanakax qhanañchapkayäsma ukkhaxa, jumanakax janiw jaqinakan arunakapjamti katuqapkäyätaxa, jan ukasti Diosan arunakapjamwa katuqapxta. Chiqpachansa Diosan arunakapawa” (1 Tesalonicenses 2:13). Ukhamasti, chiqa yupaychäwinkirinakan yatichäwinakapasa luräwinakapasa janiwa jaqinakan yatichäwinakapata jan ukax jaqinakan sarnaqäwinakapata apsutäkiti. Jan ukasti, Diosan amuyt’ayata Arunakapata apst’atawa.
7 Jesucristox Diosan Arupatpunwa yatichäna, ukhamatwa yatiqasiñasataki mä uñacht’äwi jaytawayistu. Alaxpachankir Awkiparu mayiskäna ukhaxa akham sänwa: “Arunakamasti chiqawa” sasa (Juan 17:17). Jesusax Diosan Aruparux iyawsänwa, Bibliatpunwa yatichänxa. “Qillqatawa” sapunirïnwa, ukatxa Diosan Arupatpunwa arst’irïna (Mateo 4:4, 7, 10). Ukhamarakiwa, jichhürunakan Diosan yupaychirinakapax janiw amuyunakapaki yatichapkiti. Jan ukasti, Bibliax Diosan Arupaw sapxiwa, ukampiwa yatichapxaraki.
8Chiqa yupaychäwinkirinakax Jehová Diosarukiw yupaychapxi ukat Sutipwa yatiyapxaraki. “[Jehová] Tatitu Diosamarukiw yupaychäta, jupa saparukirakiw servïta”, ukham sasaw Jesusax yatichäna (Mateo 4:10). Ukhamasti, Jehová Diosan yupaychirinakapaxa Juparukipuniwa yupaychapxi, janipuniwa yaqharuxa yupaychapkiti. Kunjam Diosasa uka tuqit yatiyasawa ukat sutipat yatiyasarakiwa yupaycharaktanxa. Salmo 83:18, Traducción del Nuevo Mundo sat Biblianxa siwa: “Jaqinakan yatipxañapataki, jumaxa Jehová sutinïtama, juma sapakiw uraqpachxaru taqi Munañanïtaxa” sasa. Diosan yupaychirinakapaxa Jesusat yatiqasisaw jaqinakaru Diosat yatichapxaraki. Jesusaxa akham sasawa Awkipar mayisïna: ‘Sutimxa uñt’aytwa akapachata churkista uka jaqinakaruxa’ sasa (Juan 17:6, MT). Jichhürunakanxa, Diosan chiqpach yupaychirinakapaxa ukhamarakiwa jaqi masinakaparu kunjam Diosäkitix uk yatiyasipki, ukat Diosan sutipsa, amtanakapsa yatiyasipkarakiwa.
9Diosan yupaychirinakapaxa chiqpachapuniw munasipxi, janiw uñisisipkiti. Jesusax akham sänwa: “Jumanakatix maynit maynikama munasipxätaxa, taqiniw amuyapxani nayan discipulonakaxäpxatama” sasa (Juan 13:35). Nayrïri cristianonakaxa ukhamwa munasipxäna. Diosan yupaychirinakapan munasiñapaxa, yaqha kasta jaqinakarusa, yaqha markankïrinakarusa mayarukiw tukuyi mä familiäkaspasa ukhama (Colosenses 3:14). K’ari yupaychäwinkirinakaxa janiw jupanakkamax ukham munasipkiti. Yaqha kastätapata jan ukax yaqha markankirïtapatxa jupanakkamaxa jiwayasipxakiwa, munasipxaspaxa janiw jiwayasipkaspati. Chiqa cristianonakax janipuniw kunampisa jilat kullakanakaparu jiwayapkiti, janirakiwa yaqhanakarus jiwayapkaspati. Bibliax akham sasaw yatichi: “Ukhamatwa yatisi khitinakas Diosan wawanakapaxa, khitinakarakis Supayan wawanakapäkarakis ukaxa. Kawkïritix jan aski lurkixa, ukhamarak jan jilaparus munaski ukaxa, janiw Diosankkiti […]; ‘munasipxam maynit maynikama’. Janiw Cainjamañasäkiti, jupax Supayankirïnwa ukatwa jila[ta]paru jiwayi” sasa (1 Juan 3:10-12; 4:20, 21).
10 Ukhamawa, chiqa munasisaxa janiw khitisa jaqi masiparu jiwaykaspati, ukampisa janiw ukakïkiti. Chiqa cristianonakaxa tiempsa ch’amsa jan ukax yänakapsa apst’asipxiwa maynit maynikama yanapt’asiñataki ukhamaraki chuymacht’asiñatakisa (Hebreos 10:24, 25). Jan walt’añanakansa taqi chuymawa yanapt’asipxi ukat janiw mayninakat kuns apaqapkarakispati. Ukhamasti, Biblianxa ‘taqiniruw aski luraña’ siski uka iwxarusa ist’apxarakiwa (Gálatas 6:10).
11Diosaw jaqinakaru Jesucristompi qhispiyi ukaruw chiqa cristianonakaxa iyawsapxi. Bibliax akham sasaw yatichi: “Janiw yaqha khitinsa qhispiyasiñax utjkiti. Janirakiw akapachanxa yaqha sutix Diosan churata utjkiti, jaqinakan qhispiyasipxañapatakixa” sasa (Hechos 4:12). Kunjamtï 5 jaljan yatiqktanxa, Jesusawa ist’asir jaqinakar qhispiyañatakixa jakañapa luqtasïna (Mateo 20:28). Ukatsti, aka Uraqiru apnaqaniñapatakiwa Jehová Diosaxa alaxpacha Apnaqäwipana Apnaqirit Jesusarux utt’ayi. Ukhamasti, Jesusan yatichäwinakapar ist’añaswa Diosax muni. Ukhamatakwa wiñayas jaksnaxa. Ukatwa Bibliax akham sixa: “Khititix Yuqar iyawski ukaxa wiñay jakañaniwa, ukampis khititix jan Yuqaru iyawski ukaxa janiw wiñay jakañanïkaniti” sasa (Juan 3:36).
12Diosan chiqa yupaychirinakapax janiw akapachankirïpkiti. Kunapachatï Jesusax Pilato sat apnaqiri nayraqatan taripatäkän ukhawa akham säna: “Nayan reinoxax janiw akapachankkiti” sasa (Juan 18:36). Chiqa cristianonakax kawki markansa jakasipkpan Diosan Apnaqäwiparupuniw ist’apxi. Ukatwa, ch’axwäwinakarusa politicanakarusa janipun mitisipkiti. Ukampisa, yaqhanakatï politicaru mantañ munapxchi, marka apnaqirïñsa amtapxchi jan ukax marka irpiri chhijllir sarañ munapxchi ukhaxa, janirakiw ukanakarusa mitisipkiti. Diosan chiqa yupaychirinakapax janis politicaru mitisipkchixa, markan kamachinakaparuxa ist’apxiwa. ¿Kunatsa? Kunattix Diosan Arupaxa cristianonakarux akham siwa: “Autoridadanakarux jaysapxañama[wa]” sasa (Romanos 13:1). Ukampisa, kunapachatï marka apnaqirinakax Diosan kamachinakap contra lurañaru wayt’ki ukhaxa, chiqa yupaychirinakaxa apostolanakat yatiqasisaw sarnaqapxi, uka apostolonakaxa akham sapxänwa: ‘Diosar nayraqat ist’apxañasaw wakisi, jaqinakar sipansa’ sasa (Hechos 5:29; Marcos 12:17).
13Jesusan chiqa arkirinakapaxa Diosan Apnaqäwipakiwa jaqinakataki mä suyt’äwixa sasaw yatiyapxi. Jesusax akham sänwa: “Diosan reinopat aka suma yatiyäwisti aka uraqpachanwa yatiyatäni, ukhamat taqi markanakan yatipxañapataki, ukatsti akapachan tukusiñapaw jutani” sasa (Mateo 24:14). Jesucriston chiqa arkirinakapaxa janiw akapach apnaqirinakaru atinisiñ yatichapkiti. Jan ukasti, Diosan Apnaqäwipakipuniw jan walt’añanakxa askichani sasaw yatiyapxi (Salmo 146:3). Ukat Diosar jak’achasipkäta ukhaxa uka suma apnaqäwix jutpan sasaw mayisipxäta sataynawa Jesusaxa, akham arunakampi: “Apnaqäwimax jutpan. Munañamax luraspan, alaxpachansa ukhamaraki aka Uraqinsa” sasa (Mateo 6:10, NM). Uka Apnaqäwitxa Diosan Arupaxa akham siwa: “Jupaw taqi yaqha reinonakarux tukjani, wiñayan wiñayapaw uka reinox utjarakini” sasa (Daniel 2:44).
14 Ukanak yatisax akham sas jiskt’asiñamawa: “¿Kawkïri yupaychäwisa jan ukax kuna religionasa Bibliatpun yatichapxixa, ukat Diosan Jehová sutipsa yatiyapxixa? ¿Khitinakas cristianonakjama chiqapuni munasipxixa, Jesucristorus iyawsapxixa, ukat jan akapachankirïpkixa? ¿Kawkïri yupaychäwisa Diosan Apnaqäwipakiwa jaqinakataki mä suyt’äwix sas yatichapxi? Taqi yupaychäwinakatxa, ¿kawkïr yupaychäwikisa taqi ukanak phuqhixa?”. Jehová Diosan Qhanañchirinakapawa taqi ukanak phuqasipki (Isaías 43:10-12).
¿KUNSA JUMAX LURÄTA?
15 Diosar kusisiyañatakix janiw juparux aliqaki iyawsañasäkiti. Saxranakas Diosan utjatapa iyawsäpxarakiwa siw Bibliaxa (Santiago 2:19). Ukatxa janiw Diosan munañapxa lurapkiti, janirakiw Diosampi iyawsatäpkisa. Diosan chuymaparu purt’añatakixa janiwa jupan utjatapaki yatiñasäkiti, jan ukasti munañap lurañasawa. Ukatxa, k’ari yupaychäwitsti mistxañasawa, chiqa yupaychäwir makatxañataki.
16 Apóstol Pabloxa janiw k’ari yupaychäwirux sarañati sänwa. Akham qillqäna: “Ukatwa [Jehová] Tatitux sarakixa: ‘Mistunxapxam jupanak taypita, jupanakat jithiqtapxarakim. Q’añu lurañanaksti jan lurapxamti, nayasti jumanakarux katuqxapxämawa’” sasa (2 Corintios 6:17; Isaías 52:11). Ukhamaxa, kunanakatï k’ari yupaychäwiru apkistaspa ukanakxa q’alwa chiqa cristianonakaxa apanukxapxi.
17 Taqi k’ari yupaychäwinakaxa ‘Jach’a Babiloniankiripxiwa’ siw Bibliaxa (Apocalipsis 17:5).* Uka sutix Babilonia sata nayra markatwa amtayistu, Uma Juicio qhipatxa uka markanwa k’ari yupaychäwixa qalltäna. K’ari yupaychäwin yatichäwinakapasa luräwinakapasa nayraw uka markan uñstäna. Babiloniankirinakaxa, kimsa diosat mayar tukuyasawa yupaychapxiritayna mä diosakïkaspas ukhama, ukat jichhürunakanxa k’ari yupaychäwinakan wali uñt’at yatichäwipaxa ukarakiwa, Trinidad satäkis ukwa yatichapxaraki. Ukampis Bibliax qhan yatichi, mä sapa Jehová Diosakiw utji ukat Jesucristox Yuqapaw siwa (Juan 17:3). Babiloniankirinakaxa, jaqix almaniw ukat uka almax jakaskakiw kunapachatï maynix jiwxi ukhaxa ukat infiernon t’aqhisipxi sasaw sapxiritayna. Jichhürunakanxa, jila part yupaychäwinakaw ukham yatichapxi jan jiwir almanïksnasa jan ukax jan jiwir ajayunïksnasa ukat infiernonsa wal t’aqhiskaspa ukhama.
18 Ukhamaxa, nayra Babilonian k’ari yatichäwinakapawa uraqpachan yatichasi. Ukhamasti, Jach’a Babiloniaxa Jehová Diosar kutkatasiri taqi k’ari yupaychäwinakawa, uraqpach apnaqiri k’ari yupaychäwi sas uñt’atarakiwa. Ukatxa, uka Babiloniaxa mä akatjamat chhaqtayatäniw siw Diosaxa (Apocalipsis 18:8). ¿Amuytati kunatsa Jach’a Babiloniat q’al mistxañax wali wakisirixa? Jehová Diosaxa tiempo utjkipana jank’aki ‘mistxañamwa’ muni (Apocalipsis 18:4).
19Uka k’ari yupaychäwita mistxañ amtatamatxa inas yaqhipanakax jumat jithiqtxapxchini. Ukampisa, markapamp chika Jehová Diosaru yupaychätaxa, jumat jithiqtirinakat sipansa, walja jaqinakaw jumaru jak’achasipxätamxa. Jesusan nayrïr arkirinakapjamarakiwa walja jilat kullakanakanïxäta, Jesusan arkirinakapaxa taqi kunwa jaytjapxatayna. Chiqasa, Uraqpachan mä jach’a familianïxätawa, ukaxa millón millón chiqa cristianonakawa, ukatxa chiqa munasiñampiwa uñjapxätamxa. “Ukampis khä pachanxa wiñay jakañ katuqara[kïta]” (Marcos 10:28-30). Ukhamarusa, Bibliat yatiqatamatwa inas jumat jithiqtapxchini, ukampisa tiempompixa kuntï Bibliax yatichki ukxa yatiqapxaspawa, ukat Jehová Diosan yupaychirinakapäpxarakispawa.
20 Diosax niyaw aka ñanqhapacharux tukjani, uka lantxa Apnaqäwipampi apnaqat mä suma jutïrpachwa apanini siw Bibliaxa (2 Pedro 3:9, 13). ¡Ukax kunja sumakïkani! Ukanxa mä sapa chiqa yupaychäwikiw utjxani. ¿Janiti jichhatpacha Diosan chiqa yupaychirinakapampi tantachasiñamäkaspa?
KUNSA BIBLIAX YATICHI
- Mä sapa chiqa yupaychäwikiw utji (Mateo 7:13, 14).
- Chiqa yupaychäwixa luratanakapata ukat yatichäwinakapatwa uñt’asi (Mateo 7:16,17).
- Jehová Diosan Qhanañchirinakapaw Diosan iyawsat yupaychäwixa (Isaías 43:10).
* Juk’ampi yatxatañataki siski ukwa uñxatäta, Jach’a Babiloniaxa Jehová Diosar kutkatasiri taqi k’ari yupaychäwinak sañ muni, ukawa ukan qhanañchasiski.
Yatichäwin jiskt’anakapa
1. ¿Diosarux munañaparjam yupaychañänixa kunsa katuqañäni?
2. ¿Kunjamsa Jehová Diosar yupaychañaxa ukxa kunjamatsa jumax yatisma, ukat kunampisa uk amuyt’sna?
3. Jesusan aruparjamaxa, ¿Diosan iyawsatäñatakix kun lurañasasa?
4. ¿Jesusax pä thakit parlasinxa kamsañs munpachäna, ukat kunarus uka pä thakixa irpistaspa?
5. ¿Kunjamatsa uñt’sna chiqa yupaychirinakaruxa?
6, 7. ¿Diosan yupaychirinakapax kamsapxisa Bibliatxa, ukat kunjamsa Jesusax uka tuqit mä uñacht’äwi jaytawayistu?
8. ¿Chiqa yupaychäwinkirinakaxa kunsa lurapxi?
9, 10. ¿Kunjamatsa chiqa cristianonakax munasiñ uñacht’ayasipxi?
11. Diosaw Jesucristompi qhispiyistu, ¿kunatsa ukar iyawsañaxa?
12. ¿Jan akapachankïriñax kamsañs muni?
13. ¿Kamsapxisa Diosan Apnaqäwipatxa Jesusan chiqa arkirinakapaxa, ukat kunsa lurapxi?
14. Amuyatamatxa, ¿kawkïris chiqa yupaychäwixa?
15. Jupan utjatap yatiñat sipansa, ¿kunsa Diosax mayistu?
16. ¿Kun lurañasasa jan k’ari yupaychäwinkañasatakixa?
17, 18. ¿Kunas “Jach’a Babiloniaxa”, kunatsa jank’ak ‘mistxañasa’?
19. ¿Jehová Diosar yupaychasax kuns katuqäta?
20.¿Kuna suyt’äwis chiqa yupaychäwinkirinakatakix utji?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn